พระราชกฤษฎีกาจัดระเบียบราชการและการบริหารงานบุคคลของราชการในพระองค์ พ.ศ. 2560
วันที่ประกาศ: 2017-05-10

content: พระราชกฤษฎีกา จัดระเบียบราชการและการบริหารงานบุคคล ของราชการในพระองค์ พ.ศ. ๒๕๖๐
content: สมเด็จพระเจ้าอยู่หัวมหาวชิราลงกรณ บดินทรเทพยวรางกูร ให้ไว้ ณ วันที่ ๑๐ พฤษภาคม พ.ศ. ๒๕๖๐ เป็นปีที่ ๒ ในรัชกาลปัจจุบัน
content: สมเด็จพระเจ้าอยู่หัวมหาวชิราลงกรณ บดินทรเทพยวรางกูร มีพระราชโองการโปรดเกล้าฯ ให้ประกาศว่า โดยที่เป็นการสมควรจัดระเบียบราชการและการบริหารงานบุคคลของราชการในพระองค์
content: อาศัยอำนาจตามความในมาตรา ๑๕ วรรคสอง มาตรา ๑๗๕ และมาตรา ๑๘๓ ของรัฐธรรมนูญแห่งราชอาณาจักรไทย และมาตรา ๔ มาตรา ๕ มาตรา ๗ มาตรา ๘ และมาตรา ๙ แห่งพระราชบัญญัติระเบียบบริหารราชการในพระองค์ พ.ศ. ๒๕๖๐ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้
sectionNo: 1
content: มาตรา ๑ พระราชกฤษฎีกานี้เรียกว่า “พระราชกฤษฎีกาจัดระเบียบราชการและการบริหารงานบุคคลของราชการในพระองค์ พ.ศ. ๒๕๖๐”
sectionNo: 2
content: มาตรา ๒ พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป
sectionNo: 3
content: มาตรา ๓ ส่วนราชการในพระองค์มีส่วนราชการ ดังต่อไปนี้ (๑) สำนักงานองคมนตรี (๒) สำนักพระราชวัง (๓) หน่วยบัญชาการถวายความปลอดภัยรักษาพระองค์ ส่วนราชการในพระองค์ตามวรรคหนึ่งให้มีฐานะเป็นนิติบุคคล
sectionNo: 3
content: มีวัตถุประสงค์เพื่อปฏิบัติภารกิจราชการในพระองค์ถวายองค์พระมหากษัตริย์และพระบรมวงศานุวงศ์ตามพระราชอัธยาศัยขึ้นตรงต่อพระมหากษัตริย์
sectionNo: 4
content: มาตรา ๔ สำนักงานองคมนตรีมีหน้าที่สนับสนุนภารกิจขององคมนตรีในการปฏิบัติหน้าที่ถวายพระมหากษัตริย์และการอื่นตามพระราชอัธยาศัย โดยมีเลขาธิการองคมนตรีซึ่งทรงพระกรุณาโปรดเกล้าโปรดกระหม่อมแต่งตั้งตามพระราชอัธยาศัยเป็นผู้บังคับบัญชาและรับผิดชอบการปฏิบัติราชการ ในกิจการที่เกี่ยวกับบุคคลภายนอก
sectionNo: 4
content: ให้เลขาธิการองคมนตรีเป็นผู้แทนของสำนักงานองคมนตรี เลขาธิการองคมนตรีหรือข้าราชการในพระองค์ในสำนักงานองคมนตรีซึ่งทรงกำหนดโดยประกาศในราชกิจจานุเบกษา จะมอบอำนาจให้บุคคลอื่นซึ่งเป็นข้าราชการในพระองค์กระทำการแทนก็ได้
sectionNo: 5
content: มาตรา ๕ สำนักงานองคมนตรีมีส่วนราชการ ดังต่อไปนี้ (๑) สำนักงานเลขาธิการองคมนตรี (๒) กองนิติการ (๓) ส่วนราชการอื่นตามที่กำหนดโดยประกาศสำนักงานองคมนตรี หน้าที่ของส่วนราชการ การกำหนดตำแหน่งในส่วนราชการ และการแต่งตั้งหัวหน้าส่วนราชการตามวรรคหนึ่ง ให้เป็นไปตามที่กำหนดโดยประกาศสำนักงานองคมนตรี การรวม
sectionNo: 5
content: การโอน การปรับปรุง การเปลี่ยนชื่อ หรือการยุบเลิกส่วนราชการตามวรรคหนึ่งให้ทำเป็นประกาศสำนักงานองคมนตรี
sectionNo: 6
content: มาตรา ๖ สำนักพระราชวังมีหน้าที่เกี่ยวกับราชการในพระองค์ทั่วไป การเลขานุการในพระองค์ การจัดการพระราชวังและงานพระราชพิธี การดูแลรักษาทรัพย์สินของพระมหากษัตริย์และการอื่นตามพระราชอัธยาศัย
sectionNo: 6
content: โดยมีเลขาธิการพระราชวังซึ่งทรงพระกรุณาโปรดเกล้าโปรดกระหม่อมแต่งตั้งตามพระราชอัธยาศัยเป็นผู้บังคับบัญชาและรับผิดชอบการปฏิบัติราชการ ในกิจการที่เกี่ยวกับบุคคลภายนอก ให้เลขาธิการพระราชวังเป็นผู้แทนของสำนักพระราชวัง
sectionNo: 6
content: เลขาธิการพระราชวังหรือข้าราชการในพระองค์ในสำนักพระราชวังซึ่งทรงกำหนดโดยประกาศในราชกิจจานุเบกษา จะมอบอำนาจให้บุคคลอื่นซึ่งเป็นข้าราชการในพระองค์กระทำการแทนก็ได้
sectionNo: 7
content: มาตรา ๗ สำนักพระราชวังมีส่วนราชการ ดังต่อไปนี้ (๑) ศาลาว่าการสำนักพระราชวัง (๒) กรมราชเลขานุการในพระองค์ (๓) กรมกิจการในพระบรมวงศานุวงศ์ (๔) กรมมหาดเล็ก (๕) กรมสนับสนุน (๖) กรมกิจการพิเศษ (๗) ส่วนราชการอื่นตามที่กำหนดโดยประกาศสำนักพระราชวัง หน้าที่ของส่วนราชการ การกำหนดตำแหน่งในส่วนราชการ
sectionNo: 7
content: และการแต่งตั้งหัวหน้าส่วนราชการ รวมทั้งการแบ่งส่วนงานภายในของส่วนราชการตามวรรคหนึ่ง ให้เป็นไปตามที่กำหนดโดยประกาศสำนักพระราชวัง การรวม การโอน การปรับปรุง การเปลี่ยนชื่อ หรือการยุบเลิกส่วนราชการตามวรรคหนึ่งให้ทำเป็นประกาศสำนักพระราชวัง
sectionNo: 8
content: มาตรา ๘ หน่วยบัญชาการถวายความปลอดภัยรักษาพระองค์มีหน้าที่วางแผน อำนวยการประสานงาน บังคับบัญชา ควบคุม กำกับดูแลและปฏิบัติงานในการถวายอารักขาและถวายพระเกียรติองค์พระมหากษัตริย์ พระราชินี พระรัชทายาท พระบรมวงศานุวงศ์ และบุคคลอื่นตามที่พระมหากษัตริย์ทรงมอบหมาย
sectionNo: 8
content: รวมทั้งการปฏิบัติหน้าที่ทางพระราชพิธีตามที่ได้รับมอบหมาย และการรักษาความสงบเรียบร้อยภายในเขตพระราชฐาน ตลอดจนปฏิบัติหน้าที่ตามกฎหมายที่เกี่ยวกับการรักษาความปลอดภัยองค์พระมหากษัตริย์ พระราชินี พระรัชทายาท ผู้สำเร็จราชการแทนพระองค์ พระบรมวงศานุวงศ์ผู้แทนพระองค์และพระราชอาคันตุกะ
sectionNo: 8
content: ให้หน่วยบัญชาการถวายความปลอดภัยรักษาพระองค์มีการบังคับบัญชาขึ้นตรงต่อพระมหากษัตริย์ ในกิจการที่เกี่ยวกับบุคคลภายนอก ให้ข้าราชการในพระองค์ในหน่วยบัญชาการถวายความปลอดภัยรักษาพระองค์ซึ่งทรงกำหนดโดยประกาศในราชกิจจานุเบกษาเป็นผู้แทนของหน่วยบัญชาการถวายความปลอดภัยรักษาพระองค์
sectionNo: 8
content: โดยจะทรงกำหนดให้มีอำนาจมอบอำนาจให้บุคคลอื่นซึ่งเป็นข้าราชการในพระองค์กระทำการแทนในกิจการตามที่ทรงกำหนดด้วยก็ได้
sectionNo: 9
content: มาตรา ๙ หน่วยบัญชาการถวายความปลอดภัยรักษาพระองค์มีส่วนราชการ ดังต่อไปนี้ (๑) สำนักงานผู้บังคับบัญชา (๒) สำนักงานนายทหารปฏิบัติการพิเศษในพระองค์ (๓) สำนักงานฝ่ายเสนาธิการในพระองค์ (๔) กรมราชองครักษ์ (๕) หน่วยทหารมหาดเล็กราชวัลลภรักษาพระองค์ (๖) สำนักงานนายตำรวจราชสำนักประจำ (๗)
sectionNo: 9
content: ส่วนราชการอื่นตามที่กำหนดโดยประกาศหน่วยบัญชาการถวายความปลอดภัยรักษาพระองค์ หน้าที่ของส่วนราชการ การกำหนดตำแหน่งในส่วนราชการ และการแต่งตั้งหัวหน้าส่วนราชการ รวมทั้งการแบ่งส่วนงานภายในของส่วนราชการตามวรรคหนึ่ง ให้เป็นไปตามประกาศหน่วยบัญชาการถวายความปลอดภัยรักษาพระองค์ การรวม การโอน การปรับปรุง
sectionNo: 9
content: การเปลี่ยนชื่อ หรือการยุบเลิกส่วนราชการตามวรรคหนึ่งให้ทำเป็นประกาศหน่วยบัญชาการถวายความปลอดภัยรักษาพระองค์
sectionNo: 10
content: มาตรา ๑๐ ข้าราชการในพระองค์ ได้แก่ข้าราชการดังต่อไปนี้ (๑) องคมนตรี (๒) ข้าราชการในพระองค์ฝ่ายพลเรือน (๓) ข้าราชการในพระองค์ฝ่ายทหาร (๔) ข้าราชการในพระองค์ฝ่ายตำรวจ บรรดาบทกฎหมายใดที่บัญญัติถึงคำว่าข้าราชการหรือเจ้าหน้าที่ของรัฐ มิให้หมายความรวมถึงข้าราชการในพระองค์ตามมาตรานี้ ทั้งนี้
sectionNo: 10
content: เว้นแต่การมีสถานภาพเป็นเจ้าพนักงานตามประมวลกฎหมายอาญา ข้าราชการในพระองค์ฝ่ายทหารให้มีสถานภาพเป็นทหารตามกฎหมายว่าด้วยระเบียบข้าราชการทหาร กฎหมายว่าด้วยการจัดระเบียบราชการกระทรวงกลาโหม กฎหมายว่าด้วยธรรมนูญศาลทหาร ประมวลกฎหมายอาญาทหาร กฎหมายว่าด้วยยศทหาร กฎหมายว่าด้วยเครื่องแบบทหาร
sectionNo: 10
content: และกฎหมายว่าด้วยวินัยทหารด้วย เว้นแต่จะกำหนดไว้เป็นการเฉพาะตามพระราชกฤษฎีกานี้หรือตามระเบียบหรือประกาศที่ออกตามพระราชกฤษฎีกานี้ ข้าราชการในพระองค์ฝ่ายตำรวจให้มีสถานภาพเป็นข้าราชการตำรวจตามกฎหมายว่าด้วยตำรวจแห่งชาติ
sectionNo: 10
content: เว้นแต่จะกำหนดไว้เป็นการเฉพาะตามพระราชกฤษฎีกานี้หรือตามระเบียบหรือประกาศที่ออกตามพระราชกฤษฎีกานี้ การแต่งตั้งให้ข้าราชการในพระองค์ฝ่ายทหารและข้าราชการในพระองค์ฝ่ายตำรวจมียศชั้นใดหรือถอดผู้ใดออกจากยศชั้นใด ให้เป็นไปตามพระราชอัธยาศัย
sectionNo: 11
content: มาตรา ๑๑ ประกาศตามมาตรา ๔ มาตรา ๕ มาตรา ๖ มาตรา ๗ มาตรา ๘ มาตรา ๙ และมาตรา ๑๐ นั้น ให้ส่วนราชการในพระองค์ที่รับผิดชอบจัดทำร่างประกาศขึ้นทูลเกล้าทูลกระหม่อมถวายเพื่อมีพระราชวินิจฉัย และเมื่อทรงเห็นชอบแล้ว ให้หัวหน้าส่วนราชการในพระองค์เป็นผู้ลงนามประกาศเพื่อให้มีผลใช้บังคับต่อไป แต่ทั้งนี้
sectionNo: 11
content: ไม่กระทบกระเทือนพระราชอำนาจที่จะมีพระราชวินิจฉัยให้ปฏิบัติเป็นอย่างอื่นเป็นกรณีเฉพาะ
sectionNo: 12
content: มาตรา ๑๒ การแต่งตั้งและการพ้นจากตำแหน่งองคมนตรีให้เป็นไปตามบทบัญญัติของรัฐธรรมนูญแห่งราชอาณาจักรไทย การปฏิบัติหน้าที่ขององคมนตรี นอกจากที่บัญญัติไว้ในรัฐธรรมนูญแห่งราชอาณาจักรไทยแล้ว องคมนตรีในฐานะข้าราชการในพระองค์มีหน้าที่ปฏิบัติภารกิจตามที่พระมหากษัตริย์ทรงกำหนดหรือทรงมอบหมาย
sectionNo: 12
content: ให้องคมนตรีได้รับเงินประจำตำแหน่งและประโยชน์ตอบแทนอื่น รวมทั้งบำเหน็จบำนาญหรือประโยชน์ตอบแทนอย่างอื่นขององคมนตรีซึ่งพ้นจากตำแหน่งตามที่พระมหากษัตริย์ทรงกำหนดตามพระราชอัธยาศัย และประกาศในราชกิจจานุเบกษา
sectionNo: 13
content: มาตรา ๑๓ เว้นแต่ข้าราชการในพระองค์ในตำแหน่งองคมนตรี การให้ข้าราชการในพระองค์ผู้ใดปฏิบัติงานในส่วนราชการในพระองค์หน่วยใดและดำรงตำแหน่งใด รวมทั้งการโอน การย้าย และการให้พ้นจากตำแหน่ง ให้เป็นไปตามพระราชอัธยาศัย เพื่อการนี้
sectionNo: 13
content: จะทรงกำหนดหรือทรงมอบหมายให้ข้าราชการในพระองค์ผู้ใดเป็นผู้ลงนามในคำสั่งเกี่ยวกับการดำรงตำแหน่งของข้าราชการในพระองค์ดังกล่าวก็ได้ ข้าราชการในพระองค์จะเป็นองคมนตรี ข้าราชการในพระองค์ฝ่ายพลเรือน ข้าราชการในพระองค์ฝ่ายทหาร และข้าราชการในพระองค์ฝ่ายตำรวจ ในขณะเดียวกันมิได้
sectionNo: 14
content: มาตรา ๑๔ การโอนข้าราชการในพระองค์ไปเป็นข้าราชการฝ่ายอื่นที่มิใช่ข้าราชการในพระองค์หรือการโอนข้าราชการฝ่ายอื่นเช่นว่านั้นมาเป็นข้าราชการในพระองค์ ให้เป็นไปตามพระราชอัธยาศัยและให้ส่วนราชการที่เกี่ยวข้องดำเนินการให้เป็นไปตามกฎหมายเพื่อให้มีการโอนตามพระราชอัธยาศัยต่อไป
sectionNo: 15
content: มาตรา ๑๕ การดำเนินการเกี่ยวกับราชการในพระองค์และการบริหารงานบุคคลของราชการในพระองค์ให้เป็นไปตามพระราชอัธยาศัย เพื่อการนี้ จะทรงกำหนดหรือทรงมอบหมายให้ข้าราชการในพระองค์ผู้ใดเป็นผู้ลงนามในหมายรับสั่งเพื่อรับผิดชอบในการนำไปปฏิบัติต่อไปก็ได้ การดำเนินการตามวรรคหนึ่ง
sectionNo: 15
content: ให้หมายความรวมถึงการดำเนินการดังต่อไปนี้ด้วย (๑) การปฏิบัติราชการของส่วนราชการในพระองค์ (๒) การกำหนดตำแหน่ง บัญชีอัตราเงินเดือนและเงินประจำตำแหน่ง การให้ได้รับเงินเดือนและเงินประจำตำแหน่ง การได้รับบำเหน็จบำนาญ และค่าตอบแทนหรือสิทธิประโยชน์อื่นใดของข้าราชการในพระองค์ (๓) การบรรจุ การแต่งตั้ง
sectionNo: 15
content: การเลื่อนเงินเดือน การเลื่อนตำแหน่ง การควบคุมการปฏิบัติราชการ การรักษาราชการแทน การปฏิบัติราชการแทน การมอบอำนาจหรือมอบหมายการปฏิบัติราชการ วินัย การออกจากราชการ และการอื่นตามความจำเป็นในการบริหารงานบุคคลของราชการในพระองค์ (๔) การกำหนดวิธีการจ้าง เงื่อนไขการปฏิบัติงาน
sectionNo: 15
content: อัตราการจ้างและสิทธิประโยชน์อื่นใดของพนักงาน ลูกจ้าง และผู้ปฏิบัติงานอื่นในส่วนราชการในพระองค์ (๕) การกำหนดเครื่องแบบและการแต่งกาย การได้รับเครื่องราชอิสริยาภรณ์ การกำหนดวันเวลาทำงานและวันหยุด การเพิ่มพูนประสิทธิภาพและเสริมสร้างแรงจูงใจในการปฏิบัติราชการ
sectionNo: 15
content: และการจัดสวัสดิการหรือการสงเคราะห์อื่นของข้าราชการในพระองค์ พนักงาน ลูกจ้าง และผู้ปฏิบัติงานอื่นในส่วนราชการในพระองค์ (๖) การแต่งตั้งที่ปรึกษา ผู้ชำนาญการเฉพาะด้าน หรือคณะกรรมการเพื่อปฏิบัติหน้าที่สนับสนุนราชการในพระองค์ รวมทั้งการกำหนดค่าตอบแทนและประโยชน์ตอบแทนอื่น (๗)
sectionNo: 15
content: การงบประมาณและการบริหารจัดการทรัพย์สินอื่น การเงิน การบัญชี รวมทั้งการพัสดุของส่วนราชการในพระองค์ (๘) การอื่นที่จำเป็นและเหมาะสมแก่การปฏิบัติราชการในพระองค์ ในกรณีที่การดำเนินการใดที่เกี่ยวกับราชการในพระองค์
sectionNo: 15
content: ถ้ามีพระราชประสงค์ให้ทำเป็นระเบียบหรือประกาศเพื่อให้ใช้บังคับเป็นการทั่วไปสำหรับส่วนราชการในพระองค์ทุกหน่วยหรือส่วนราชการในพระองค์หน่วยใดเป็นการเฉพาะ
sectionNo: 15
content: จะทรงกำหนดหรือทรงมอบหมายให้ข้าราชการในพระองค์หรือส่วนราชการในพระองค์หน่วยใดเป็นผู้รับผิดชอบจัดทำร่างระเบียบหรือร่างประกาศให้เป็นไปตามพระราชประสงค์แล้วนำขึ้นทูลเกล้าทูลกระหม่อมถวายเพื่อมีพระราชวินิจฉัย และเมื่อทรงเห็นชอบแล้ว
sectionNo: 15
content: ให้หัวหน้าส่วนราชการในพระองค์ที่ทรงมอบหมายเป็นผู้ลงนามในระเบียบหรือประกาศนั้น เพื่อให้มีผลใช้บังคับต่อไป แต่ทั้งนี้ ไม่กระทบกระเทือนพระราชอำนาจที่จะมีพระราชวินิจฉัยให้ปฏิบัติเป็นอย่างอื่นเป็นกรณีเฉพาะ ในกรณีที่มีกฎหมายอื่นใดกำหนดการดำเนินการอย่างใดตามมาตรานี้ไว้
sectionNo: 15
content: มิให้นำกฎหมายดังกล่าวมาใช้บังคับกับการดำเนินการตามที่ทรงกำหนดในมาตรานี้
sectionNo: 16
content: มาตรา ๑๖ ในการจัดทำคำของบประมาณ ให้สำนักพระราชวังเป็นผู้รวบรวมความต้องการใช้งบประมาณจากส่วนราชการในพระองค์แต่ละหน่วย เพื่อจัดทำเป็นคำของบประมาณของส่วนราชการในพระองค์ แล้วแจ้งต่อคณะรัฐมนตรีในการพิจารณาจัดสรรงบประมาณให้แก่ส่วนราชการในพระองค์ต่อไป
sectionNo: 16
content: หลักเกณฑ์ในการจัดทำคำของบประมาณและการเบิกจ่ายเงินงบประมาณให้เป็นไปตามที่สำนักพระราชวังกำหนด
sectionNo: 17
content: มาตรา ๑๗ การโอนกิจการ อำนาจหน้าที่ ทรัพย์สิน สิทธิ หนี้สิน เงินงบประมาณ อัตรากำลังพลหรือตำแหน่งและอัตราเงินเดือน รวมทั้งข้าราชการ พนักงาน ลูกจ้าง หรือผู้ปฏิบัติงานอื่นของสำนักราชเลขาธิการและสำนักพระราชวังตามกฎหมายว่าด้วยการปรับปรุงกระทรวง ทบวง กรม
sectionNo: 17
content: กรมราชองครักษ์และหน่วยบัญชาการถวายความปลอดภัยรักษาพระองค์ตามกฎหมายว่าด้วยการจัดระเบียบราชการกระทรวงกลาโหม และสำนักงานนายตำรวจราชสำนักประจำ สำนักงานตำรวจแห่งชาติ ตามกฎหมายว่าด้วยตำรวจแห่งชาติ ที่มีอยู่ในวันก่อนวันที่พระราชกฤษฎีกานี้ใช้บังคับไปเป็นของส่วนราชการในพระองค์หน่วยใดตามพระราชกฤษฎีกานี้
sectionNo: 17
content: ให้เป็นไปตามรายละเอียดที่กำหนดโดยประกาศการโอนกิจการ อำนาจหน้าที่ ทรัพย์สิน สิทธิ หนี้สิน เงินงบประมาณ อัตรากำลังพลหรือตำแหน่งและอัตราเงินเดือน รวมทั้งข้าราชการ พนักงาน ลูกจ้าง หรือผู้ปฏิบัติงานอื่นในส่วนราชการในพระองค์
sectionNo: 17
content: ซึ่งต้องเป็นไปตามเงื่อนไขการโอนที่กำหนดในพระราชบัญญัติระเบียบบริหารราชการในพระองค์ พ.ศ. ๒๕๖๐ และตามพระราชอัธยาศัย ประกาศตามวรรคหนึ่ง จะทรงมอบหมายให้ผู้ใดเป็นผู้ลงนามในประกาศนั้นก็ได้ ในระหว่างที่ยังไม่มีประกาศตามวรรคหนึ่ง
sectionNo: 17
content: ให้สำนักงบประมาณและกรมบัญชีกลางดำเนินการโอนเงินงบประมาณของส่วนราชการตามวรรคหนึ่งให้เป็นไปตามพระราชกฤษฎีกานี้
sectionNo: 18
content: มาตรา ๑๘ ให้องคมนตรีได้รับเงินประจำตำแหน่งและประโยชน์ตอบแทนอื่นตามที่ได้รับอยู่เดิมในวันก่อนวันที่พระราชกฤษฎีกานี้ใช้บังคับ เว้นแต่จะมีพระราชวินิจฉัยเป็นอย่างอื่น ให้ข้าราชการ พนักงาน ลูกจ้าง และผู้ปฏิบัติงานอื่นที่โอนมาปฏิบัติราชการในส่วนราชการในพระองค์ ยังคงดำรงตำแหน่งและได้รับเงินเดือน ค่าจ้าง
sectionNo: 18
content: ค่าตอบแทน เงินประจำตำแหน่ง และสิทธิประโยชน์อื่นเช่นเดียวกับที่เป็นอยู่เดิมในวันก่อนวันที่พระราชกฤษฎีกานี้ใช้บังคับ เว้นแต่จะมีพระราชวินิจฉัยเป็นอย่างอื่น หรือมีการจัดระเบียบราชการหรือการบริหารงานบุคคลตามพระราชกฤษฎีกานี้ใช้บังคับแทน
sectionNo: 19
content: มาตรา ๑๙ ให้นายกรัฐมนตรีรักษาการตามพระราชกฤษฎีกานี้
content: ผู้รับสนองพระราชโองการ พลเอก ประยุทธ์ จันทร์โอชา นายกรัฐมนตรี
content: หมายเหตุ :- เหตุผลในการประกาศใช้พระราชกฤษฎีกาฉบับนี้ คือ โดยที่มาตรา ๑๕ วรรคสองของรัฐธรรมนูญแห่งราชอาณาจักรไทย และกฎหมายว่าด้วยระเบียบบริหารราชการในพระองค์ ได้บัญญัติให้การจัดระเบียบราชการและการบริหารงานบุคคลของราชการในพระองค์ให้เป็นไปตามพระราชอัธยาศัยตามที่บัญญัติไว้ในพระราชกฤษฎีกา ประกอบกับมาตรา
content: ๑๒ และมาตรา ๑๘๓ ของรัฐธรรมนูญแห่งราชอาณาจักรไทยบัญญัติเกี่ยวกับองคมนตรีไว้ จึงจำเป็นต้องตราพระราชกฤษฎีกานี้